Primăria Oradea a încasat în primul trimestru din 2018 bani mai mulţi de la plătitori mai puţini.

Numărul orădenilor şi firmelor care şi-au plătit impozitele până la termenul limită din 31 martie este mai mic cu 3.314 persoane fizice şi 565 persoane juridice faţă de aceeaşi perioadă a anului trecut.

În schimb, plătitorii au vărsat în bugetul local cu 16,4 milioane lei mai mult decât în primul trimestru din 2017.

Potrivit unui comunicat al municipalităţii, "în intervalul 1 ianuarie - 31 martie 2018 şi-au achitat taxele şi impozitele la bugetul local, un număr de 81.673 persoane fizice şi 7.563 persoane juridice. Cuantumul sumelor incasate aferente impozitelor şi taxelor locale este de 81.723.711 lei".

Pentru comparaţie, în acelaşi interval de timp din 2017 şi-au achitat obligaţiile fiscale 84.987 de orădeni şi 8.128 de firme, cuantumul încasărilor fiind de 65.320.106 lei.